정조 6년
壬寅四月二十五日卯時。上御誠正閣。大臣備局堂上。引見入侍時。領議政徐命善。左議政洪樂性。右議政李福源。行知中樞府事具善復。行戶曹判書金華鎭。行吏曹判書李命植。右參贊鄭尙淳。知中樞府事鄭好仁。禮曹判書金魯鎭。行副司直鄭民始。刑曹判書徐有隣。漢城判尹鄭昌聖。咸春君李昌運。禮曹參判徐有寧。吏曹參判鄭一祥。兵曹參判蔡弘履。大司憲李在協。校理徐有成。右承旨李亨元。假注書趙衍德。事變假注書李顯道。記注官金健修金鳳顯。以次進伏訖。命善曰。近日日氣不調。此時聖體。若何。上曰。睫上痰核。幾至數朔。終不快解。誠可苦悶矣。命善曰。別無痛痒之症乎。上曰。時或傳藥。尙無顯效。開睫亦艱矣。樂性曰。手摩結核則反致有損。伏願善攝焉。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。寶鑑纂輯。今已告完。進獻日字。亦已擇定。區區下情。不勝欣幸矣。上曰。果然矣。福源曰。列朝未遑之事。今始告成。誠非偶然矣。命善曰。臣於閤外。聞戶判言。則監印一節。預爲稟定。然後所入物力。可以磨鍊云矣。上曰。校書館事。全不成說。本館只有兩提調。而今俱在外。凡諸擧行。不得照管。今旣移屬內閣。則直提學似當主管。而謂有提調。欲爲推諉者。殊極可悶。而顧其事例。亦或無怪矣。福源曰。諸各司。猶不可若是。況本閣關係不輕。而今無。主管之人。誠爲可悶矣。上曰。印役。當趁卽經紀。戶判果已磨鍊其容入物力乎。華鎭曰。計其物力。活字木刻。不甚相懸。而若以木刻刊出。則木價千餘兩。較諸活字印出。雖有加入之數。以活字唱準物力論之。所費亦不下千金。且較其所重。以木板印出。恐合宜矣。命善曰。以私家印役言之。活字所費。若至百餘兩。則木板所入。輒過三四百兩。計其工費。不啻倍蓰。且正書之役。亦甚爲難今此印役。先以活字印出。伊後翻刻。下送嶺營或箕營。限百本印出好矣。上曰。戶判。以木刻爲輕便。木刻非但輕便。若下送外方。則不無貽弊之慮。而無論木板活字。當自本館印出一本。不必下送外方。且冊本下送之時。陪往凡節。亦多難便矣。命善曰。若自京開板。則所入物力。當以貢價上下矣。上曰。刊印所入。戶判。往復本館。從便相議。更爲稟定。可也。華鎭曰。雖欲往復於本館。本館無主管之人。實難相確矣。上曰。提調連値在外。凡所擧行。自多妨務。實爲可悶矣。華鎭曰。提調向以白綿紙發賣事。有言送於臣曹。本館事。亦或有酬應者矣。上曰。校書館。本有遺在。紙地發賣。何以言送於卿曹乎。命善曰。似是寫字官製述官輩。有所懇而然矣。上曰。昨日咨文製述官。誰也。命善曰。此是李判府事至親矣。上曰。咨文中。蒙被皇眷殊恩異數等語。若是稠疊。極爲怪駭矣。今以此等文字。製送異國。得不貽笑乎。近來所撰表咨。雖有疵病。彼國不爲執頉。故幸免生事而論其所撰。全不成說矣。命善曰。人才漸不如古。果有此弊矣。上曰。何不更撰以進乎。命善曰。畫出製述官然後。始爲撰出。而聞昨始畫定。且旣撰之後。送覽于大提學。亦爲回公於臣等故自致遲滯矣。福源曰。表咨之體。皆有前例。而今番。以別例撰出。故如是有頉矣。上曰。昨年漂民賜銀回咨。雖用前例。亦有疊文字矣。命善曰。知製敎所撰謝表。亦不能善作。臣果悶慮矣。上曰。李旭祥。今已汰去。而此後所撰。若復如是。則又當汰去矣。命善曰。興陽漂到倭之應問條例。全致遺漏。所騎船樣。亦不盡送。回還時水路。及東萊間入送事。又當問情。而初不發問。至於譯學輩。不能通語。以致彼倭擧手指東之擧。俱極可駭矣。上曰。卿見問情狀本乎。命善曰。臣果見之。而其疎漏處。兵使曺學臣。水使姜五成。摘發論啓。監司則未及覺察矣。上曰。兩閫帥之若是摘發。誠爲可嘉矣。命善曰。興陽漂到倭船之問情。極其疎漏。雖以兵水使狀啓觀之。應問之例條。亦多闕遺。不解語之譯學。固不足深責。而地方官及問情差員。亦何可恝視而無所提飭乎。揆以邊情。殊甚駭然。至於修啓時。問情疎漏處。兵水使則。據例枚擧。而監司則猶有未盡照察者。全羅監司朴祐源推考。問情差使員左水虞候許侊。地方官興陽縣監林濟遠。竝拿問處之。何如。上曰。依爲之。出擧條上曰。興陽縣監。除拜於何月乎。命善曰。昨年七月。始赴任矣。上曰。拿來之際。能無民弊乎。有隣曰。別無爲弊之端矣。命善曰。臣方有稟定事矣。唐船。則以水路直送。倭船則以東萊付送。自是已例。今此興陽漂到倭。聞是薩摩州倭。而與馬島倭。素有宿怨。見輒相害。故使之送付倭館。轉入馬島。則漂倭。必抵死不往。若不付館倭。直爲入送。則當有別幅書契之轉報關白者。未知何以則爲便矣。上曰。漂倭護送前例。似有可考者矣。命善曰。在前江陵靈巖漂到倭。皆自東萊。付送馬島。本無直送之例。以大體言之。直付倭館。事例當然矣。上曰。已例雖然。漂倭旣知必死於馬島。不欲入去。則情甚可矜。不必勒送。好矣。民始曰。薩摩州倭。別處外島。俗性甚悍。雖關白之私人。見輒必殺。我國人或漂到是島。則亦不得生還云矣。上曰。吏判曾經嶺伯。似當詳知矣。命植曰。薩摩州。與我境最近。故昔則與之相通。一自倭館出後。不復往來。而大抵其俗。自來强悍。不肯服從於關白。至如琉球國。入其統率。此是倭中之一別種。而見異國人。必殺乃已者。恐其來探渠國物情而然云矣。上曰。彼倭雖甚悍惡。旣知必死。則我國護送之道。不必入送死地矣。命善曰。聖敎果然矣。若以直送。則別幅書契。置之爲宜。至於衣袴糧資等物。雖或給送。似無生頉於彼國矣。命植曰。若轉報於關白。則宜有別幅。而此倭旣不付送於馬島。則不爲書契。誠得宜矣。命善曰。漂到人問情一節。當有一定之規矣。上曰。此事。業欲下詢而未果。兩南兩西。宜有定式。有司堂上。詳奏其便否。可也。有隣曰。大體問情規例。道各不同。邑各有異。實難劃一。而問情則全羅道最爲詳備。接待則慶尙道甚爲優厚。固當以此講定。而他道規例。固未詳確。從當參量便宜。更爲稟定宜矣。命善曰。刑判之言誠宜矣。命善曰。此東萊府使李秉模狀啓也。以爲朝倭未辨船一隻。漂來于欲智島前洋。下碇浮留。而彌助項僉使。赤梁留鎭將。蛇梁萬戶。同爲守護矣。倭人等。以刀斧斷絶繫索。順風掛舤。直向大洋而去。三鎭邊將。以領曳護送之任。旣往倭船所留處。不得挽執。致此放還者。萬萬駭然。其罪狀。令攸司稟處爲請矣。彼雖以免罪之計。抵死逃去。我當以違法之意。據理牢執。而今乃任他徑歸。憮然還鎭者。誠甚駭然。其在重邊情之道。不可以統帥請罷。仍爲磨勘。彌助項前僉使金喆勳。蛇梁前萬戶異景基。竝令該府。拿問處之。赤梁留鎭將。則不過該鎭將校。令統制使。待用刑。從重決棍事。分付。何如。上曰。依爲之。出擧條上曰。歙谷又失火。言念民狀。誠爲矜惻矣。命善曰。被燒人家。不過十餘戶。其恤典。參用洪川例宜矣。上曰。雨後麥農。果何如。命善曰。秋麥果得免歉。春牟未免失稔。而畿內爲最。兩南則已豐熟云矣。華鎭曰。臣於昨日。以點檢事。出往江上。歷見牟麥。則發穗甚少。似難登熟矣。上曰。畿邑中。何處爲稍勝乎。民始曰。湍坡。頗得成樣。高陽果不免歉云矣。魯鎭曰。東道則。楊州亦稍勝矣。有隣曰。湖南則果大登云矣。上曰。湖西農形。果何如。民始曰。兩麥果稍登云矣。上曰。海伯狀啓。雨澤則每稱周洽。麥農則皆謂登熟者。事甚可怪。其爲人。雖無表襮。太欠疎率矣。命善曰。凡事每多如此。誠可悶矣。上曰。海伯除拜。在於何月乎。命善曰。昨冬始下去。而方伯重務。實難久任矣。命善曰。卽見水原府使閔鍾顯報備局辭緣。則以爲麥農。未免失秩。民間形勢。極其艱窘。本府軍餉米太。留庫中限三分二。特許加分爲請矣。軍餉。雖曰體重。民情亦不可不念。留庫中米太。三分一。許令加分。以爲助給農糧。着實勸課之地。何如。上曰。限折半。特令加分。可也。出擧條上曰。江留狀啓。以草記稟處。可也。上曰。備局謄錄。幾何抄出。而訖役當在何間耶。魯鎭曰。卷數殆過二百卷。回啓亦當抄出。故卒難訖工矣。上曰。刑判見今多事禮判。着意抄出。可也。命善曰。抄出之役。雖甚浩大。以今年爲限。則似可畢役矣。上曰。湖南稅大同之四十艘。一時裝發。殆挽近所罕。日昨傳敎。已有云云。而原狀啓。則卿等皆已得見乎。民始曰。傳敎則出於朝紙。而狀啓則姑未得見矣。上曰。狀本昨已覽下。而政院不卽出給者。誠可怪矣。民始曰。四十船同發。果近來所無。而誠爲壯矣。上曰。泰安倅。罪當勘處。而在前供職頗勤。且數遞可悶。更觀前頭。待秋勘斷。似爲宜矣。民始曰。四船裝發。只以監色各一人。騎送者。事甚可駭。卽當勘律矣。上曰。此果沁留摘發之事。而論其所犯。卿言亦是矣。民始曰。臣考見甲午所下傳敎。私船裝發。若無監色騎來。則該守令。以卽其地定配爲定式。又考續大典。則漕船所騎監官。以當初收稅監官。仍爲定送者。乃是前例。而今於此守令。若不用法。後弊難防矣。上曰。監官之中間逃避。不無其弊。令該道臣。査實狀聞後。勘處。亦好矣。命善曰。聖敎誠至當矣。民始曰。向者水原稅船監官。來到京江後逃走。故自宣惠廳。發關捉來。而此等違法之人。若不論罪。莫可懲戢矣。華鎭曰。騎船監官。每年上來者。有若元定。此無他。慣習海行。受價贊騎。故實監官。每不上來矣。上曰。果有此弊。故朝家。每以實監官騎送申飭者。良以此也。命善曰。昨日捕將。使從事官。言送於臣。曰罪人權䎸。一自移囚本廳之後。撞觸墻壁。全廢食飮。必欲尋死。而本廳無枷杻之法。將無以防制云。此與等閑罪囚有異。則不必拘於該廳之規。而任其疎忽。故使之嚴加枷杻。着實看護。而姑未鞫問。不得覈實。故與之識面知名者。擧懷疑懼之心云。誠亦可悶矣。上曰。當初供辭。至凶極慘。秋堂亦不忍傳道。故予亦初不索問之。而大抵初則曰告變。而旋卽以誣人自服。似不可責之以常性之人。旣不拈出人姓名。又不指的人事端。初旣甚謊張。末又無摸捉。則特以文案之未出。事情之未悉。而徑自煽動。擧懷疑懼者。豈不怪訝乎。向日傳敎中。網打云云。非謂某某人之出於其招辭也。蓋其自來之趨向。似無所定。平日之怨忤。又復不少。做出罔測之凶言。作爲驅人之陰計。乘機投隙。欲快其旨意之所在。則蓋謂其渠之設心造謀。在於網打云爾。非謂眞有某某人在於其中也。設令有人。名出囚招。事係當問者。朝廷必當一一覈實。辨別玉石。有罪無罪。自可昭雪。必不置人䵝昧之科。何況初無汚衊之事。有何明釋之端乎。外間之人。不知裏面。都聞訛傳。先出恐動之心。致此繹騷之患。獄案體重。雖不得頒示。而渠旣以誣人而自服。方欲待時而正法。則其無可覈之實。可辨之事。於此而尤可知矣。今若疑懼於無實之招。恐動於訛傳之語。紛紛擾擾。靡所底定。則是自陷於渠之凶計也。豈不萬萬不可乎。挽近以來。人心不古。世道日下。構人之習漸滋。上變之事不實。已無足憑信。而丙丁以來。亂逆層生。每念巨室之多傷。特務獄事之平反。或恐一人之踰濫。必欲世臣之全保者。卽予夙宵苦心也。凶逆如丙丁之類。而予意猶如此。則況以無根不實之言。遽疑一邊之人乎。卿等何不以此等事狀。明白洞諭。以爲消融之地也。顧今要道。莫過於全保臣鄰。鎭安人心。以爲迓續景命之道。而怪鬼疊出。致令人心無安定之時。尤可痛惡。如權䎸之類。別無更問者。究厥情狀。夬正王法。是所謂以生道殺人。自當待用刑捧結案。而置辟。姑令牢囚。可也。華鎭曰。因禮曹啓下關。東南關王廟祭物。依先農壇例。改磨鍊。而配享及門神祭物。亦已磨鍊。貢價加定上下事。自太常移文。故取考文書。則元貢。果爲不足。不可不及今變通。已與惠廳堂上相議。依例加定。何如。上曰。依爲之。出擧條上曰。昨日漕船點檢。卿果盡數爲之乎。華鎭曰。點檢則不過一二時矣。上曰。稅船抽栍以檢乎。華鎭曰。倉官及本曹郞廳。各船米太。先爲抽栍以待故。數時間。果爲畢檢。而湖南稅太。頗不精實。斛數僅僅充入。船人之難於上納。似無怪矣。命善曰。兩南間已畢賑。而無一民損瘠之患。實爲多幸矣。上曰。今雖畢賑。安知無一民之捐瘠也。命善曰。此則果的實聞之矣。華鎭曰。大抵捐瘠之患。或因時氣而有之。不特以饑饉而致之矣。命善曰。北道南關。春窮轉甚。一石米直。殆至十餘兩云。言念民事。誠可悶矣。上曰。近日都下米直。尙此踊貴云。平市堂上。申飭廛民。可也。命植曰。臣旣承聖敎。當洞諭市民。各別申飭矣。命善曰。貢米預下後。市直稍勝於向時矣。上曰。不但貢米之預下。內司米四千餘石。又令預儲出給。其賣買之際。或慮其榷利之嫌。特令輕價發賣。而米直之尙復如前。何也。命善曰。貢人輩。雖多得米。藏置不賣。故或有操縱之弊。而論其本市直。已減五六錢矣。民始曰。貢人輩。聞其麥農之告歉。欲爲待時發賣者。誠爲可痛。欲禁此弊。京兆似勝於平市矣。有隣曰。北道東關。俱値極歉。米直甚高。故貢人輩。日夜輸賣於東北。而都下市價。因此無減云。貢價之預下。果無顯效矣。福源曰。東北之人。皆吾民也。其在一視之道。何責其輸賣乎。上曰。民間能知朝家軫念之意耶。命善曰。民間擧皆欣悅。而咸頌其德意云矣。上曰。洪州邑弊。果何如。命善曰。弊瘼滋甚。聞是難治之邑矣。上曰。本牧望箇首擬人。方帶實職。末望外任。遞來屬耳。故姑未下批矣。命善曰。首望人。雖蒙下批。每當弊邑。是甚爲難矣。上曰。此望箇勿施。以剛明人。更爲擇擬。可也。上曰。大靜縣監。以守門將薦。擬入。何也。命植曰。此人曾是宣薦者矣。近來武弁。若經訓鍊副正。當爲營將。故實無可差之人。果以此人擬入矣。上曰。本縣近多島配之類。如此冷武。何能彈壓鎭服乎。更以可堪任之人。各別擇送。可也。上曰。李亨默之見罷。誠可矜矣。善復曰。亨默之降資。尤爲矜憐矣。上曰。今番大靜縣監。如李亨默者。差出。可也。命書傳敎曰。洪州牧使望箇勿施。與大靜縣監勿施之代。令該曹。卽爲口傳擇差。上曰。金光運爲人。何如。善復曰。此是湖南人。而頗了了矣。上曰。判義禁。昨有問備之命。而何不進參於開坐。以次堂擧行乎。命植曰。只一次不進矣。上曰。吏判先退開政。仍卽出往禁府。取供以聞。可也。命植。承命先退。上曰。兵判何不入來乎。福源曰。方以面腫。症甚添劇。不得入來矣。民始曰。戶判俄以關王廟祭物所入貢價加定事。有所仰達。而奉常寺。則元貢中。無餘條。卽今加定宜矣。上曰。奉常寺事。全不成說。來頭之弊。誠爲悶慮矣。金文淳。果能善爲修擧乎。命善曰。果着意擧行云矣。民始曰。湖南稅船事。昨有飭敎。湖西京畿。亦一體申飭好矣。上曰。可矣。在協啓曰。德相窮凶極惡之罪。覆載之所難容。神人之所共憤。苟有一分人心。孰敢爲右袒之計。而乃者亨夏。稱以師生。捨命護逆。直以甘心一死之說。納招於平問之下。論其情犯。非比湖孽。究厥心跡。亦一德相。未盡究覈。遽命酌決。亂逆無以懲畏。義理漸至晦塞。王綱將弛。輿憤轉激。請定配罪人亨夏。亟令王府。拿來。待用刑設鞫嚴問。夬正王法。上曰。不允。又啓曰。近來世變層生。亂逆疊現。至於權䎸而極矣。其不道之言。叵測之節。已發於秋曹平問之際。論以獄情。不可不嚴加究覈。而處分遽下。情狀未究。人心之憤鬱。當如何哉。雖以非時。未得趁今鞫治。其在鞫體。固當如法嚴囚。自署獄而移之捕廳。事面終涉苟簡。軫小弊而傷于大體。王綱將至解弛。請罪人䎸。亟令王府。具格拿囚。待用刑嚴鞫得情。上曰。不允。又啓曰。新除授掌令李穦。時在慶尙道龍宮地。持平李亮載。時在全羅道大靜縣任所。司諫院大司諫柳焵。時在咸鏡道鍾城府任所。獻納柳孟養。時在京畿果川地。正言鄭福煥。時在全羅道昌平地。請竝斯速乘馹上來事。下諭。上曰。依啓。上曰。鄭榜。在於何處乎。命善曰。居在全羅道云矣。上曰。與鄭福煥爲至親乎。命善曰。爲三寸叔矣。上曰。承旨望。公然見拔。凡諸政注。亦不擬望。是何故也。民始曰。政官。不知其存沒。故不得檢擬矣。上曰。都憲望。近甚苟簡。今番副望人。前此屢經。故不爲下批矣。命善曰。今年之內。已經屢次矣。樂性曰。今則鍊熟。有事不遺。司謂善爲之矣。上曰。李在簡闋服。在於何時乎。在協曰。明年九月爲禫月矣。上曰。寶鑑陪進時。卿等不爲進參乎。命善曰。儀註中。有時原任大臣陪進之例。故臣等亦爲進參矣。民始曰。進獻時儀註。以內閣儀註取用。故大臣閣臣。皆當陪進。而亦有安寶之節。參以事例。草本進獻時。先用此儀。似涉難便。臣意則。正本刊印後。具儀進獻。恐甚得宜矣。上曰。卿言。果是矣。昌聖曰。以草本進覽。然後始爲印役宜矣。上曰。在前文獻備考印出後。始爲進獻。今亦依此爲之。可也。命善曰。旣經睿覽。不必更入矣。上曰。活字木板間。所入物力。戶判參量劃出。可也。華鎭曰。大提學今方在外。實無這卽往復之道矣。上曰。大提學。旣在數十里之外。則何可這這往來乎。直提學。依副提調例。同爲議定好矣。命善曰。直提學之不欲擔當。似或無怪。以副提調差出。宜矣。上曰。新銜旣難創出。至於提學變通。亦甚難便矣。樂性曰。方有事役。宜有變通之道矣。上曰。安城則往復之際。似有遲滯之弊矣。命善曰。果爲二日程。故往還輒費四日。此則尤難陸續往議矣。上曰。監印堂郞。先爲差出。然後工役可始矣。命善曰。然矣。上曰。右相旣是原任提學。凡諸刊印之役。先與戶判。相議酌定。自本閣草記。二提調去就。亦指一以聞。可也。福源曰。監印堂郞。當出幾人乎。上曰。實錄廳前例。何如。福源曰。堂郞各二人矣。上曰。郞廳。誰當爲之乎。福源曰。以前任都廳郞廳中差出好矣。福源曰。國朝寶鑑進獻日字。纔已啓下。而前後進書。皆於刊印後擧行。今以草本。具儀進獻。事體未安。儀註中安寶奉安等節。亦有掣肘之端。草本先爲內入。以備睿覽。具儀進獻。則待印出後擧行似好。故敢達矣。上曰。依爲之。草本纔已經覽。不必更爲內入矣。出擧條福源曰。國朝寶鑑進獻。旣有刊印後擧行之命。刊印事役。一時爲急。監印堂郞。卽爲差出事。分付都監。何如。上曰。依爲之。出擧條上曰。堂郞差下事。言送于主管大臣。今日內差出。可也。華鎭曰。若開木板。則刻手。當以五十人爲定矣。上曰。校正堂上之意。何如。魯鎭曰。較其省弊。則以活字印出宜矣。有隣曰。若爲廣布。則無如木刻。而刻手五十人。似不可減定矣。上曰。一日所刊。當爲幾板乎。華鎭曰。似不過數三板矣。命善曰。論其工役。則一日數三板。誠難矣。上曰。所重有在。何論物力與工費乎。民始曰。鑄字雖或省費。從後復開刻役。則將爲疊設之工矣。上曰。爲其廣布。則木板勝於活字矣。民始曰。古例則實錄。皆以木板印出矣。命善曰。無論木板與活字。所費當入萬餘兩矣。上曰。監印堂上差出後。戶判與之較量事工。參定物力。可也。命次對諸臣先退。上曰。判尹更爲進前。昌聖進伏。上曰。坐更釐正事。何以爲之乎。昌聖曰。今已釐正。而姑未仰達矣。上曰。明日來待政院。可也。命退。諸臣以次退出。